Roclenus Nevernensium episcopus. Cognitum facimus omnibus nostre ecclesie fidelibus presentibus et futuris qualiter concedo cuidam villano nomine Bercherio et uxori ejus Adaliardi, arpentos duos qui conjacent in pago Nevernense, in villa Valle, de terra ad medietatem plantationis, per consensum Eldradi militis et Gozfridi, de quorum beneficio adesse videtur. Est autem hec terra S. Cirici et terminatur ita, in tribus partibus terra ejusdem S. Cirici, in quarta, via publica. Infra istas terminationes concedo predictis hominibus prefatam terram eo tenore ut infra quinquennium eam teneant et post quinquennium unam medietatem advineatam rectoribus ipsius terræ reddant, et ex alia medietate denarios IIII in censu persolvant singulis annis prenominato terre rectori, et postea quicumque voluerint faciant. Et si neglegentes fuerint duplicatum eum componant et propter hoc non perdant. Actum est civitate Nevernis. S. Rocleni presulis, S. Guidonis decani. S. Floterii pr. S. Gozfridi archiclavi. S. Hugonis levite.